Rishi Sunak

Rishi Sunak (☆ 12 di mei 1980 na Southampton) ta un polítiko britániko pa e Partido Konservativo. E tabata promé minister di Reino Uni di 25 di òktober 2022 te 5 di yüli 2024.
Di 2020 pa 2022 e tabata "Chancellor of the Exchequer" (Minister di Finansa) den e di dos gabinete Johnson. Despues ku Johnson a anunsiá su retiro na yüli 2022 Sunak a postulá su mes pa lider di partido, sin eksito. El a postulá su mes di nobo despues di e retiro di Liz Truss komo promé minister di Reino Uni na òktober 2022; e biaha aki ku eksito. Entrante 25 di òktober 2022 el a bira e promé persona di koló i di prosedensia asiátiko i e promé hindu pa bira promé minister di Reino Uni. 

Despues di e elekshonnan di House of Commons di 4 di yüli 2024, ku a resulta malu pa e Partido Konservativo, Sunak a renunsiá komo promé minister. E tambe lo baha komo lider di partido unabes ku un susesor wòrdu skohé.

Category:Politiko
Category:Hende
Category:Reino Uni